Versindaba » Blog Archive Oproep tot steun vir Liu Xiaobo : Versindaba
Oproep tot steun vir Liu Xiaobo
Op 30 Desember 2009 het ek 'n Nuuswekker gepleeg oor die arrestasie en aanhouding van die Chinese digter, Liu Xiaobo. Intussen het die Sweedse Akademie enkele weke gelede bekend gemaak dat vanjaar se Nobelprys vir Vrede op 10 Desember aan Xiaobo toegeken gaan word; 'n geleentheid wat hy uiteraard nie sal kan bywoon nie, weens die vonnis van 11 jaar gevangenisstraf wat hom opgelê is.
Wêreldwyd is daar egter nou begin met 'n petisie waarvolgens daar beywer word om die Chinese regering te oorreed om Xiaobo wel toe te laat om by dié geleentheid teenwoordig te mag wees. In die Brieweboks kan die versoek tot steun wat ons ontvang het, gelees word. Die petisie kan hier onderteken word; vóór 10 Desember, asseblief. 'n Verdere inisiatief is 'n massa-optrede met voorlesings deur verskeie digters wat deur die organisasie Internationales Literaturfestival vir 20 Maart 2011 in Berlyn word. Tydens dié geleentheid sal 'Charter 08', wat deur Xiaobo saamgestel is en oor menseregtevergrype in China handel, voorgelees word saam met sy gedig 'You wait for me with Dust'.
Vir jou (aanvullende) kennisname plaas ek weer die Nuuswekker waarna ek verwys het, en ook die gedig van Liu Xiaobo soos dit vertaal is deur Nicolette Wong en Oswald Chan.
Sedert Desember 2008 is Liu Xiaobo by 'n geheime plek aangehou, maar kort voor Kersfees vanjaar is hy onverwags voor die hof gedaag, aangekla en gevonnis. Sy regsspan het minder as twee weke gehad om vir die hofsaak, wat nie eens twee ure geduur het nie, voor te berei.
Nietemin, die volledige berig kan op die New York Times se webblad gelees word. En lees sommer ook hierdie berig oor die groeiende verset in China.
(Nuuswekker: 30 Desember 2009)
Sedert Vrydag het Chris Coolsma 'n nuwe inskrywing oor slapeloosheid geplaas; met nog 'n gedig van Billy Collins, in Afrikaans vertaal deur Chris. Dan moet jy ook beslis Ilze Gertenbach se artikel wat oor die simboliek van bome in die poësie van Sylvia Plath en Karin Boyde handel, lees. Fassinerend, inderdaad.